For første gang åbner KFUM's Sociale Arbejde gældsrådgivning i Nordjylland. Det oplyser DR Nordjylland. KFUM lader i denne tid otte nye gældsrådgivninger poppe op rundt om i landet, og heriblandt en i Aalborg. Det nye tilbud kommer i en tid, hvor der er omkring tre måneders ventetid på at få gratis gældsrådgivning i Aalborg hos Forbrugerrådet. Alle er velkomne i den nye rådgivning, siger jurist og projektmedarbejder Sabine Adel fra KFUM's Sociale Arbejde: - Men vi vil først og fremmest gerne nå ud til brugerne af vores sociale cafeer. Derfor kommer rådgivningen i Aalborg også til at foregå fra Cafe Parasollen, siger hun. Åbningsdatoen kan blive sidst i januar i stedet for februar. - Men det beslutter vi om et par uger, hvor vi har møde i Aalborg med de kommende frivillige bankrådgivere, jurister og socialrådgivere, som skal stå for rådgivningen, siger Sabine Adel. KFUM's Social Arbejde har fået godt 6,2 millioner kroner fra staten til at holde de snart i 16 gældsrådgivninger rundt om i landet igang - og pengene rækker til midt i 2016. Men trods den store knopskydning vil det fortsat kun være i Aalborg, at KFUM' s Sociale Arbejde er der med det tilbud.

Referat:
Et nyt tilbud om gratis gældsrådgivning åbner i Aalborg i februar.